Πανικός επικρατεί εδώ και περίπου 20 λεπτά στον μεγαλύτερο Νοσοκομείο της χώρας τον Ευαγγελισμό όπου εμφανίστηκε ύποπτο περιστατικό

Συναγερμός έχει σημάνει από τις 16:30 στο Νοσοκομείο Ευαγγελισμός, όπου νοσηλεύεται ένας Ελληνας περίπου 30 ετών, ο οποίος παρουσιάζει ύποπτα συμπτώματα του κορονοϊού. Ο νεαρός άνδρας έφθασε από την Κίνα πριν από λίγες ημέρες και άρχισε να παρουσιάζει συμπτώματα γρίπης.

Όπως αναφέρουν έγκυρες πληροφορίες του ethnos.gr στα εξωτερικά ιατρεία του νοσοκομείου επικράτησε πανικός ενώ επί τόπου βρέθηκε ο Διοικητής του Νοσοκομείου, Αναστάσιος Γρηγορόπουλος, προκειμένου να συντονίσει τα μέτρα προστασίας.

Αμέσως κινητοποιήθηκε όλος ο μηχανισμός στον Ευαγγελισμό με το προσωπικό να λαμβάνει όλα τα ατομικά μέτρα προστασίας, ενώ ο 30χρονος άνδρας μεταφέρθηκε σε ειδικό θάλαμο στα εξωτερικά ιατρεία όπου και εξετάζεται λεπτομερώς από τους γιατρούς του Νοσοκομείου. Εξαιτίας και των πρόσφατων ασκήσεων που έγιναν στο ΕΣΥ, το προσωπικό ήταν πλήρως ενημερωμένο για τις κινήσεις που έπρεπε να γίνουν.

Σύμφωνα με όσα περιγράφουν αυτόπτες μάρτυρες στο ethnos.gr, ο 30χρονος άνδρας μετέβη μόνος του στο Νοσοκομείο καθώς, όπως δήλωσε στους αρμόδιους, διέμενε στην Κίνα σε ξενοδοχείο όπου επίσης ήταν πελάτης ασθενής με κοροναϊό. Ο ίδιος ανησύχησε, αφού παρουσίασε τα ύποπτα συμπτώματα με αποτέλεσμα να μεταβεί στον Ευαγγελισμό.

Συναγερμός σε υπουργείο Υγείας και ΕΟΔΥ

Μόλις παρελήφθη ο 30χρονος από την ειδική ομάδα του Ευαγγελισμού, ο Διοικητής του Νοσοκομείου ενημέρωσε τον υπουργό Υγείας, Βασίλη Κικίλια, αλλά και τον ΕΟΔΥ ώστε να ξεκινήσει η κινητοποίηση όλου του μηχανισμού της Υγείας. Ήδη τα στελέχη του ΕΟΔΥ με εντολή του Προέδρου, Παναγιώτη Αρκουμανέα, έχουν κινητοποιηθεί και βρίσκονται καθ' οδόν για τον Ευαγγελισμό.

Οι γιατροί μετά την εξέταση του περιστατικού θα αποστείλουν δείγμα στο Ινστιτούτο Παστέρ, προκειμένου να διαπιστωθεί εργαστηριακά εάν πράγματι πρόκειται για κρούσμα κοροναϊου. Ήδη έχουν ενημερωθεί και οι επιστήμονες του Παστέρ ώστε να εξαχθεί άμεσα το αποτέλεσμα της εξέτασης.